আর্থিক সংকটের মুখে রাষ্ট্রপুঞ্জ, সদস্য দেশগুলিকে বকেয়া মেটানোর আহ্বান মহাসচিব গুতেরেসের

ওয়েব ডেস্ক: রাষ্ট্রপুঞ্জ (United Nations) আর্থিক পতনের দোরগোড়ায়। এমনই কড়া সতর্কবার্তা দিলেন রাষ্ট্রপুঞ্জের মহাসচিব আন্তোনিও গুতেরেস (Antonio Guterres)। শুক্রবার তিনি স্পষ্ট জানিয়ে দেন, বহু সদস্য দেশ সময়মতো চাঁদা না মেটানোয় ভয়াবহ আর্থিক সংকটে পড়েছে বিশ্ব সংস্থাটি। এই পরিস্থিতিতে অবিলম্বে বকেয়া অর্থ পরিশোধের জন্য সব দেশকে আহ্বান জানান তিনি।

গুতেরেস বলেন, শান্তিরক্ষা থেকে শুরু করে মানবিক সহায়তা, উন্নয়নমূলক প্রকল্প—জাতিসংঘের প্রায় সমস্ত কাজই এই অর্থের উপর নির্ভরশীল। কিন্তু দীর্ঘদিন ধরে একাধিক দেশ তাদের প্রাপ্য অর্থ না দেওয়ায় সংস্থার স্বাভাবিক কাজকর্ম ব্যাহত হচ্ছে। এমনকি কর্মী নিয়োগ, শান্তিরক্ষা মিশনের খরচ এবং জরুরি মানবিক ত্রাণ কার্যক্রমেও টান পড়ার আশঙ্কা তৈরি হয়েছে।

আরও পড়ুন: বাংলায় নিপা ভাইরাস সংক্রমণ নিয়ে কী বলল WHO?

মহাসচিবের কথায়, “জাতিসংঘ কোনও লাভজনক সংস্থা নয়। আমরা বিশ্বশান্তি ও মানবকল্যাণের জন্য কাজ করি। কিন্তু অর্থ না থাকলে সেই দায়িত্ব পালন করা অসম্ভব হয়ে পড়বে।” তিনি আরও জানান, এই আর্থিক সংকট অব্যাহত থাকলে ভবিষ্যতে একাধিক গুরুত্বপূর্ণ কর্মসূচি স্থগিত রাখতে হতে পারে।

বিশেষজ্ঞদের মতে, ভূ-রাজনৈতিক টানাপোড়েন ও আন্তর্জাতিক অস্থিরতার মধ্যেই এই আর্থিক সঙ্কট জাতিসংঘের ভূমিকা আরও দুর্বল করে দিতে পারে। তাই এখনই যদি সদস্য দেশগুলি তাদের দায়বদ্ধতা পূরণ না করে, তাহলে বিশ্ব সংস্থার ভবিষ্যৎ কার্যকারিতাই প্রশ্নের মুখে পড়বে।